Umboðsmaður Alþingis segir að háskóla-, iðnaðar- og nýsköpunarráðherra hafi ekki haft lagaheimild til að setja manneskju tímabundið í embætti ráðuneytisstjóra. Aðrar leiðir hefðu verið færar.
Skúli Magnússon, umboðsmaður Alþingis, birti í dag álit á vef sínum um tímabundna setningu í embætti ráðuneytisstjóra í háskóla-, iðnaðar- og nýsköpunarráðuneytinu. Hann segir að Áslaug Arna Sigurbjörnsdóttir, ráðherra háskóla, iðnaðar og nýsköpunar, hafi ekki haft lagaheimild til að setja Ásdísi Höllu Bragadóttur tímabundið í embætti ráðuneytisstjóra. Setningin gildir þar til nýr ráðuneytisstjóri verður skipaður og er Ásdís Halla meðal umsækjenda.
Umboðsmaður Alþingis hóf frumkvæðisathugun þegar tilkynnt var að Ásdís Halla hefði verið sett í embætti í lok janúar, sama dag og forsetaúrskurður um breytingar á skipan stjórnarráðsins var gefinn út. Þá varð háskóla-, iðnaðar- og nýsköpunarráðuneytið til. Setning Ásdísar Höllu gildir frá 1. febrúar til loka apríl. Áslaug Arna setti hana í embætti án þess að auglýsa embættið áður. Skúli segir að lög heimili ekki tímabundna setningu sem þessa. Þess í stað hefði ráðherra átt að auglýsa nýtt embætti þegar í desember, þegar ljóst varð að nýtt ráðuneyti yrði til, færa embættismann varanlega til í starfi til að fara með embætti ráðuneytisstjóra eða fela tilteknum starfsmönnum að fara tímabundið með ákveðin verkefni þar til ráðuneytisstjóri hefði verið skipaður.
Ráðuneytið svaraði fyrirspurn umboðsmanns á þann veg að óhjákvæmilegt hefði verið að setja ráðuneytisstjóra í þrjá mánuði meðan á skipunarferli stæði. Skúli sagði þetta ekki standast og ekki heldur að styðjast við lög sem kveða á um hvernig bregðast skuli við skyndilegu brotthvarfi embættismanns, svo sem við andlát. Hann sagði að ljóst hefði verið allt frá 10. desember að nýtt ráðuneyti yrði til. Þá þegar hefði Áslaug Arna átt að grípa til ráðstafana til að tryggja starfsemi nýja ráðuneytisins við stofnun þess. Það hefði hún getað gert með því að auglýsa strax ný embætti sem þá yrðu til eða flytja annan starfsmann í embættið eins og lög leyfa. Slíkur tilflutningur yrði hins vegar að vera varanlegur en ekki tímabundinn eins og setning Ásdísar Höllu. Umboðsmaður sagði að ráðherra hefði líka getað falið tilteknum starfsmönnum ráðuneytisins tímabundin verkefni meðan á skipunarferli stæði.
Umboðsmaður Alþingis segir að ráðherra hafi ekki verið heimilt að setja nýjan ráðuneytisstjóra tímabundið en tekur fram að dómstólar myndu að líkindum ekki meta setninguna ógilda gagnvart Ásdísi Höllu. Hann beinir því þó til ráðuneytisins að taka í framtíðinni mið af þeim sjónarmiðum sem hann tilgreinir í álitinu.
Ásdís Halla hefur meðal annars verið bæjarstjóri í Garðabæ, aðstoðarmaður ráðherra, fengist við skriftir og stjórnað fyrirtækjum á heilbrigðissviði.

Háskóla-, iðnaðar- og nýsköpunarráðherra mátti ekki setja Ásdísi Höllu Bragadóttur tímabundið í embætti ráðuneytisstjóra, segir umboðsmaður Alþingis. Ásdís Halla er meðal umsækjenda um embættið.